Verbruikersake: Moet jy jou huislening se rentekoers vasmaak?(Argieffoto: pixabay) Die inflasiekoers het in Desember tot 5,9% gestyg en noudat die Reserwebank vir die tweede keer die repokoers verhoog het, wonder verbruikers of dit hulle sal baat om die rentekoers op hul huislenings vir ŉ paar maande vas te stel, aangesien hulle nou na verwagting elke paar maande meer aan rente gaan betaal. Aangesien die repokoers die afgelope twee jaar gedaal het of dieselfde gebly het tot November verlede jaar, kon baie meer verbruikers dit bekostig om ŉ eie woonplek aan te skaf. Maar nou begin die wolf aan die deur klop met ekonome wat voorspel dat die Reserwebank se monetêre beleidskomitee elke keer wat die geleentheid hom voordoen, die repokoers sal verhoog om inflasie te beperk. ŉ Vasgestelde rentekoers maak dit moontlik om te begroot omdat jy weet wat jou maandelikse paaiement gaan wees vir die vasgestelde tydperk, al styg die repokoers elke keer wanneer die komitee sit. Verbruikers wat dit oorweeg om die rentekoers op hul huislenings vas te maak, moet egter mooi dink. Die vasgestelde rentekoers wat jou bank gaan aanbied, gaan hoër wees as die rentekoers wat jy tans betaal, aangesien die bank voorsiening moet maak vir stygende rentekoerse in ŉ tyd waar dit voorspel word dat die rentekoers gereeld kan styg. In moeilike finansiële omstandighede soos ons tans beleef, tree verbruikers op voordat hulle mooi daaroor gedink het om te keer dat hulle in finansiële moeilikheid beland. Elke verbruiker se individuele omstandighede verskil ook en daarom kan ŉ mens nie een oplossing vir almal aanbeveel nie. Banke bied vasgestelde rentekoerse oor ŉ jaar, twee jaar, drie jaar en vier jaar aan kredietwaardige verbruikers en hoe langer die termyn wat jy kies, hoe duurder gaan jy betaal. Indien jy die vasgestelde rentekoers kanselleer voordat die termyn ten einde loop, betaal jy ook boeterente. Vasgestelde rentekoerse is dus beskikbaar, maar dit is belangrik dat verbruikers met hul banke praat oor al die moontlike opsies, soos om ŉ deposito te betaal sodat jou paaiemente van die begin af minder is en dat jy vir ŉ beter rentekoers kwalifiseer. As jy reeds begin voel dat jou beursie al hoe platter raak omdat jy byvoorbeeld jou werk verloor het en jou huislening te veel van jou begroting begin vat, is dit belangrik om dadelik met jou bank te praat. Banke vertel gereeld dat hulle nie jou huis wil hê nie, maar die geld wat jy skuld en jou eerder sal help om jou huis te behou en aan te hou betaal. Banke bied deesdae ook ŉ diens waar hulle jou help om jou huis te verkoop en jou skuld te delg sodat jy na ŉ goedkoper woning kan verhuis.